# José Císcar Bolufer

José Císcar Bolufer (Teulada, 13 d'abril de 1961) és un advocat i polític valencià. Entre juny de 2011 i juny de 2015, fou conseller de la Generalitat Valenciana, primer amb el president Francisco Camps i després amb Alberto Fabra, amb el qual va ser Vicepresident, Conseller de Presidència i d'Agricultura, Pesca, Alimentació i Aigua.

## Biografia

Advocat de judicis de faltes als jutjats de Dénia, Císcar Bolufer s'inicia en la política el 1991 a Teulada, el seu municipi natal, on va ser regidor fins al 1995. Al febrer de 1994, va protagonitzar greus incidents en acabar un ple de l'ajuntament, perquè el seu grup volia impulsar la segregació de Moraira de Teulada. Després de quatre anys apartat de la política local, en 1999 va tornar a l'Ajuntament de Teulada. En les eleccions municipals d'aquell any, va aconseguir ser escollit alcalde encapçalant una llista d'independents: Ciudadanos por Moraira, després de rebre el suport dels regidors del Bloc Nacionalista Valencià i el PSOE. A les eleccions següents, el 2003, revalidà la majoria absoluta però ara a les llistes del Partit Popular (PP). També guanyà les eleccions de 2007. També en aquestes darreres aconseguí ser elegit diputat a les Corts Valencianes i en 2009 abandonà l'alcaldia de Teulada per tal de posar-se al capdavant de la Delegació del Consell a Alacant en substitució de l'aleshores recentment mort José Marín Guerrero.

### Delegació del Consell a Alacant

El 2009 fou cridat pel president del Consell Francesc Camps per tal de dirigir la Delegació del Consell a Alacant i des d'on Ciscar jugaria un paper crucial per tal de restar pes polític al president de la Diputació d'Alacant i darrer representant del zaplanisme al País Valencià: José Joaquín Ripoll. José Císcar aconseguí a poc a poc guanyar recolzaments polítics a la província i deixar fora de la Diputació a Ripoll després de les eleccions de 2011. També va treballar en aquest objectiu des de la vicesecretaria general del PP que va ocupar també des del 2009.

### Conseller de la Generalitat

A la VIII legislatura fou tornat a ser reclamat pel president Francisco Camps, ara per ocupar la nova conselleria d'Educació, Formació i Ocupació. Durant aquesta etapa va realitzar alguns gestos polítics que el distanciaren dels seus antessesor a la conselleria. Considerà renegociable el decret "del trilingüe" que l'anterior conseller Alejandro Font de Mora havia anunciat i que causà importants mobilitzacions socials. Per això va iniciar rondes de contactes amb associacions i col·lectius de l'ensenyament, entre els quals hi ha Escola Valenciana, amb la qual en 17 anys cap conseller d'educació s'havia reunit.
El nou president de la Generalitat Alberto Fabra remodelà el seu Consell el desembre de 2011 situant a José Císcar com a vicepresident i conseller de Presidència, així com Portaveu del Consell. José Císcar esdevé home fort del president compareixent setmanalment davant la premsa i assumint competències de forma interina com la d'hisenda a partir de la dimissió del conseller Vela el novembre de 2012.
Després de la remodelació del Consell que Alberto Fabra feu el 7 de desembre de 2012, Císcar assumeix també la Conselleria d'Agricultura, Pesca, Alimentació i Aigua que abans dirigia Maritina Hernández des de l'etapa de Camps com a President de la Generalitat.

## Referències

* ↑ Premi per al 'assot' del ripollisme a Alacant, a El Mundo del 22 de juny de 2011. [Consulta: 11/07/2011]
* ↑ El Govern valencià nomena a José Ciscar Bolufer com a delegat a Alacant, a Europa Press de 27 de març de 2009. [Consulta: 11/07/2011]
* ↑ José Ciscar, l'estrateg alacantí, a La Verdad del 20 de juny de 2011. [Consulta: 11/07/2011]
* ↑ Meteòrica carrera en el PP, a Información del 17 de juny de 2011. [Consulta: 11/07/2011]
* ↑ «Císcar obri la porta al valencià però no la tanca al decret de Font de Mora». L'Informatiu.com, 06-09-2011. Arxivat de l'original el 2012-01-02. [Consulta: 30 desembre 2011].
* ↑ «Alberto Fabra remodela el govern». Vilaweb, 30-12-2011. [Consulta: 30 desembre 2011].
* ↑ «Císcar asume temporalmente las competencias de Vela» (en espanyol). Las Províncias, 30-11-2012. [Consulta: 6 desembre 2012].
* ↑ «Ciscar y Castellano ganan peso con la vista puesta en el PP» (en espanyol). El País, 08-12-2012. [Consulta: 11 desembre 2012].

## Enllaços externs

* Fitxa a les Corts Valencianes Arxivat 2011-09-06 a Wayback Machine.